Poul Nyrup Rasmussen (S), 2001-01-16:
Der sker ikke nogen udsultning af yderområderne i Danmark.
Sultens slavehær er ikke længere så aktuel i Danmark og heldigvis for det.
Den store fremgang og økonomiske vækst, Danmark har haft siden 1993, er kommet hele landet til gavn, ikke mindst de tyndt befolkede egne.
Ledigheden er i de seneste år blevet reduceret mærkbart i det meste af Jylland og Fyn, dels fordi der er skabt mange nye arbejdspladser i løbet af opsvinget, og dels fordi arbejdsstyrken er mindre, end den var før.
Der er stadig væk regionale og lokale variationer i ledigheden - det ved vi alle sammen - men det ændrer ikke ved, at udviklingen er gået i den rigtige retning, og at det samlede billede er positivt.
Debatten i dag må ikke tegne et forvrænget billede af virkeligheden.
Hvis vi sammenligner Danmark anno 2001 med Danmark anno 1992, har vi et langt mere positivt billede i dag i alle landets egne, end vi havde dengang.
Udviklingen på arbejdsmarkedet siden 1993 viser, at spredningen i ledigheden mellem amterne, altså forskellen mellem det amt, der har den største ledighed, og det amt, der har den mindste ledighed, er mindre, og at der stort set er sket en halvering eller mere af arbejdsløsheden i de forskellige amter.
Samtidig er beskæftigelsen steget stort set over hele linjen.
De betydelige investeringer, der er sket i 1990'erne i vejnet, i broer, i togdrift, har ligeledes været medvirkende til at binde landet bedre sammen.
Tænk bare på de to faste forbindelser, dels til Sverige, dels mellem vore landsdele.
De er jo en fantastisk understregning heraf.
... for hyppig brug af mobiltelefoner
- det skal jeg i øvrigt ikke blande mig i, men kun her i salen; ellers er det jo et meget nydeligt instrument.
Jeg vil godt advare mod at anskue vækst i én del af landet som en modsætning til vækst i andre dele af landet.
Tværtimod er væksten i nogle dele af landet med til at trække væksten i andre dele af landet.
Det gælder regionalt, det gælder nationalt, og det gælder globalt.
Det er også forkert at stirre sig blind på et øjebliksbillede, når man betragter situationen.
Tingene forandrer sig.
I nogle perioder har f.eks. Vestdanmark været vækstdrivende og godt for det.
I andre perioder har det f.eks. været hovedstadsområdet - som det måske er lige nu - der har haft den største vækst.
Men sådan vil det jo skifte over tid, sådan bygger vi opad i tag efter tag.
Vækst i én del af landet og lidt mindre vækst i en anden del står ikke i modsætning til hinanden, men er i virkeligheden en gensidig fordel.
Det vil skifte over tid, og sådan skal det være.
Regeringen er meget optaget af at sikre, at der fortsat er attraktive områder for udvikling og bosætning i alle områder i Danmark, herunder også yderområderne.
Her yder det kommunale udligningssystem et væsentligt bidrag til at modvirke regionale forskelle.
Regeringen vil nu sammen med kommunerne - som indenrigsministeren også har fremhævet det tidligere - undersøge, hvordan man i endnu højere grad kan understøtte en positiv udvikling i de økonomisk svagere dele af landet
Når der så gennemføres større tiltag, strukturtilpasninger, sker der også en prioritering af regionale hensyn.
Regeringen er meget optaget af, at særlig de udsatte områder ikke rammes utilsigtet af lovgivningsmæssige og administrative tiltag, og af, hvordan hensynet til de regionale konsekvenser heraf kan styrkes.
Jeg ved, at Indenrigsministeriet i øjeblikket er i gang med et arbejde, som skal munde ud i nye initiativer, som vil blive præsenteret i et meget vigtigt oplæg, regeringen kommer med inden så længe.
Jeg taler om regeringens regionalpolitiske redegørelse for 2001.
For sandt er det, at der er en direkte sammenhæng mellem denne nye regionalpolitik, regeringen igennem de senere år har været drivkraften bag, og så Danmark 21, dk21, regeringens nye erhvervsstrategi.
Det er alt sammen oplagte eksempler på regeringens offensive tiltag for at være foran i alle dele af Danmark.
Der er klart områder, hvor vi alle sammen ønsker en stærkere udvikling, det være sig sydpå i Danmark og det være sig nordpå eller vestpå.
Det er uden for diskussion.
Men det er også vigtigt som grundlag for vores udformning af en politik, at vi har et realistisk og klart billede.
Udpegningen af Nordjylland som hjemsted for det nye IT-fyrtårn taler også sit tydelige sprog om regeringens ambition om, at hele landet omfattes af den positive udvikling.
Jeg har en fornemmelse af, at indenrigsministeren nu vil fortælle mere detaljeret om det.